**Povzetek revizijskega poročila *Zbirna bilanca stanja proračuna Republike Slovenije na   
dan 31. 12. 2015***

Računsko sodišče je revidiralo *zbirno bilanco stanja proračuna Republike Slovenije na dan 31. 12. 2015*.

Cilj revizije je bil izrek mnenja o zbirni bilanci stanja proračuna Republike Slovenije na dan 31. 12. 2015.

Revidirani uporabniki javnih sredstev so bili Vlada Republike Slovenije in ministrstva.

Računsko sodišče je zaradi pomanjkanja revizijskih dokazov zavrnilo izrek mnenja o zbirni bilanci stanja proračuna na dan 31. 12. 2015. V reviziji ni bilo mogoče pridobiti zadostnih in ustreznih dokazov za potrditev stanj osnovnih sredstev, dolgoročnih finančnih naložb, terjatev za sredstva, dana v upravljanje, splošnega sklada in terjatev in obveznosti za posle, ki jih v imenu in za račun Republike Slovenije vodita Sklad Republike Slovenije za nasledstvo, javni sklad in SID banka, d. d., Ljubljana.

V zbirni bilanci stanja proračuna Republike Slovenije na dan 31. 12. 2015 izkazanih vrednosti za osnovna sredstva ni bilo mogoče potrditi zaradi:

* pomanjkanja verodostojne dokumentacije za osnovna sredstva, ki so bila prenesena na Ministrstvo za infrastrukturo;
* neobstoja dokumentacije o nabavni vrednosti in popravkih vrednosti za starejša osnovna sredstva;
* napak pri obračunavanju popravkov vrednosti, katerih pravilnih vrednosti zaradi neustreznih evidenc ni mogoče ugotoviti, in
* neurejenih vpisov v zemljiško knjigo.

Neodpisana vrednost osnovnih sredstev na dan 31. 12. 2015 v zbirni bilanci stanja znaša 6.388.399.790 evrov, kar predstavlja 19 odstotkov vseh sredstev, izkazanih v zbirni bilanci stanja.

Stanja dolgoročnih finančnih naložb ni bilo mogoče potrditi v znesku 2.578.937.669 evrov   
(od 12.999.899.611 evrov), ki se nanaša na dolgoročne finančne naložbe v družbah, za katere na dan 29. 6. 2016 še ni bilo revidiranih letnih poročil. Prav tako ni bilo mogoče potrditi zneska 1.531.962 evrov, ker Ministrstvo za finance ne razpolaga z dokumentacijo za vzpostavitev naložbe v Agencijo za trg vrednostnih papirjev. Zaradi pomembnosti navedenih zneskov, ki predstavljajo 7,7 odstotka vseh sredstev, izkazanih v zbirni bilanci stanja, ni mogoče potrditi stanja dolgoročnih finančnih naložb v zbirni bilanci stanja na dan 31. 12. 2015.

Ministrstvo za finance ne razpolaga z ustrezno (revidirano) dokumentacijo, na podlagi katere bi bilo mogoče ugotoviti zneske sredstev in obveznosti do njihovih virov, ki se nanašajo na posle, ki jih v imenu in za račun Republike Slovenije vodita Sklad Republike Slovenije za nasledstvo, javni sklad in SID banka, d. d., Ljubljana in bi zato morali biti evidentirani v zbirni bilanci stanja. Ker ti posli v zbirni bilanci stanja niso pravilno evidentirani, ni bilo mogoče potrditi dolgoročnih terjatev iz poslovanja v znesku 231.332.816 evrov, kar znaša 0,7 odstotka vseh sredstev, izkazanih v zbirni bilanci stanja. Zaradi istih razlogov prav tako ni mogoče potrditi izkazanih stanj na kontih skupine dolgoročnih časovnih razmejitev v enakem znesku.

Ministrstva ne razpolagajo z dovolj podrobnimi analitičnimi evidencami o terjatvah za sredstva, dana v upravljanje. Pri pridobivanju podatkov o vrednostih teh terjatev se v pomembnem delu opirajo na podatke upravljavcev teh sredstev, ki pa niso revidirani. Tak način zbiranja podatkov, ko so ministrstva, ki dajejo sredstva v upravljanje, pri pridobivanju podatkov odvisna od upravljavcev teh sredstev, ne zagotavlja ustreznega nadzora nad sredstvi, danimi v upravljanje. Zaradi opisanih pomanjkljivostih v evidencah in slabosti v sistemu nadzora nad sredstvi, danimi v upravljanje, ni bilo mogoče pridobiti ustreznih in zadostnih dokazov o pravilnem stanju terjatev za sredstva, dana v upravljanje, v zbirni bilanci stanja na dan 31. 12. 2015. Terjatve za sredstva, dana v upravljanje, so v zbirni bilanci stanja izkazane v znesku 3.415.813.161 evrov, kar predstavlja 10,2 odstotka vseh sredstev, izkazanih v zbirni bilanci stanja na dan 31. 12. 2015.

Negotovosti, opisane pri osnovnih sredstvih, pri dolgoročnih finančnih naložbah, pri terjatvah za sredstva, dana v upravljanje, in pri drugih dolgoročnih obveznostih, hkrati vplivajo tudi na stanje splošnega sklada. Zaradi pomembnosti teh negotovosti ni bilo mogoče potrditi izkazanega stanja splošnega sklada v zbirni bilanci stanja na dan 31. 12. 2015.

Računsko sodišče je od Ministrstva za finance zahtevalo *predložitev odzivnega poročila,* v katerem mora izkazati popravljalne ukrepe za odpravo nepravilnosti, in podalo *priporočila* za izboljšanje priprave zbirne bilance stanja proračuna Republike Slovenije.

Ljubljana, 30. septembra 2016